خانلار بالیق وَتگه‌لرینی یئرلی و روس تاجیرلرینه موقاتیه‌یه وئریردیلر. لاکین باشقالاری دا خان خزینه‌سینه وئرگی وئرمک شرطیله بالیق اوولاماقلا مشغول اولا بیلیردیلر. کور چایی‌نین منصبینده‌کی وَتگه‌لردن خزینه‌نین گلیری ایلده ۵۰ مین گوموش روبلا چاتیردی. خانلیق اراضیسینده دوز گؤللر ده وار ایدی. قوبا شهریندن ۵۰ وئرست آرالیدا دنیز ساحیلینده اوزونو ۱۳۰ ساژئن و ائنی ۱۲۰ ساژئن اولان زنگین بیر دوز گؤلو واردی. همین گؤلدن ساکینلر سربست شکیلده خزینه‌یه هئچ بیر وئرگی اؤدمه‌دن ایستیفاده ائدیردیلر.